J. Baška, poslanec: (2003-10-22):
Ja by som sa len v krátkosti vyjadril k niektorým zmenám, ktoré by bolo potrebné v tomto zákone o elektronických komunikáciách zmeniť v druhom čítaní, či už cez výbory alebo poslanecké pozmeňujúce návrhy. Okolo 90 % týchto pozmeňujúcich návrhov je chyba prekladu alebo nie je v súlade s právnymi normami, ktoré platia v súčasnom právnom systéme Slovenskej republiky a na ktoré sa tento zákon o elektronických komunikáciách odvoláva. V prvom rade sa bude musieť prijať jeden pozmeňujúci návrh, ktorý bude hovoriť o zrušení obmedzenia použitia predvoľby a voľby operátora pre firmy, čiže pre corporate zákazníkov. Súčasné znenie zákona o elektronických komunikáciách hovorí len o residential zákazníkoch. Čo sa týka verejnej telefónnej služby, tam je zaujímavé, že už od 0,2 % market share týchto poskytovateľov verejnej telefónnej služby bude musieť platiť na účet univerzálnej služby. Toto percento je veľmi nízke. Malo by byť vyššie, pretože na druhej strane Slovenské telekomunikácie ako dominantný operátor neposkytuje alebo nechce robiť revenue sharing s ostatnými alternatívnymi operátormi. Čo sa týka pokút, pokuty tu boli spomínané už aj v novele telekomunikačného zákona č. 195/2000 Z. z. Tieto pokuty Európska komisia alebo Európska únia odporúča, aby boli vyjadrené v percentách, nie v absolútnych čiastkach, tak, aby pôsobili nielen na dominantného operátora, ale aj na alternatívnych poskytovateľov týchto telekomunikačných služieb. Čo sa týka prechodných ustanovení, tie licencie vydané k 31. 12. 2003 by sa mali nejakým spôsobom do 9 mesiacov zmeniť alebo upraviť podľa tohto zákona. Po deviatich mesiacoch to už nebude možné, čiže by sa to muselo zmeniť len zmenou zákona. Čiže v týchto prechodných ustanoveniach bude musieť nastať tiež nejaká zmena. Zaujímavým spôsobom sú riešené v tomto zákone o elektronických komunikáciách poplatky za udeľovanie frekvencií či už rozhlasu alebo televízii. Predsa tie poplatky už vyberá Rada pre vysielanie a retransmisiu a za tú istú službu by mali platiť žiadatelia o frekvencie, či už na televíziu alebo rozhlas, dvakrát Telekomunikačnému úradu a aj Rade pre vysielanie a retransmisiu. Na základe tohto v roku 2000 vznikol po zákone o telekomunikáciách č. 195/2000 Z. z. aj zákon č. 308/2000 Z. z. o vysielaní a retransmisii, kde boli spory medzi Radou pre vysielanie a retransmisiu a Telekomunikačným úradom, kto má tieto poplatky vyberať. Ja chcem tiež požiadať všetkých poslancov Národnej rady, aby ste podporili tento zákon a aby prešiel do druhého čítania a aby bol schválený. Ja pevne dúfam, že prezident už nenájde naozaj, ako spomínal aj môj predrečník poslanec Jasovský, nejaké banality na tomto zákone a nevráti ho už teda tretíkrát naspäť do parlamentu a že zákon bude platiť od 1. januára 2004 s výnimkou tých ustanovení, ktoré sú navrhnuté v tomto zákone o elektronických komunikáciách, ktoré majú platiť až 1. mája 2004 čiže dňom vstupu do Európskej únie. Liberalizácia mešká na Slovensku už 1 rok, tak dúfam, že nebude meškať ďalších 5 mesiacov. Čiže vás žiadam všetkých, aby ste podporili tento zákon a posunuli ho do druhého čítania, kde by mali byť nejakým spôsobom tieto pripomienky zapracované. Ďakujem.